แนะซื้อหุ้นเข้าMSCI
เน้นเก็งกำไรหุ้นBAFS-AOT สถิติราคาพุ่ง9%หุ้นออกดิ่ง
16 พ.ย. 2555

เน้นเก็งกำไรหุ้นBAFS-AOT สถิติราคาพุ่ง9%หุ้นออกดิ่ง
เปิดโผหุ้นเข้าออก MSCI INDEX มีผลวันที่ 30 พ.ย.นี้ “กวี” แนะเก็งกำไร BAFS-AOT สถิติหุ้นเข้าราคาขึ้น 9%
MSCI Index ได้ประกาศนำหุ้นเข้าและออกจากดัชนี มีผล 30 พ.ย.นี้ โดยหุ้นที่จะนำเข้าMACI Global standard Indices (Thailand)มีบริษัท ท่าอากาศยานไทย (AOT) บริษัท กรุงเทพดุสิตเวชการ (BGH) บริษัท เซ็นทรัลพัฒนา (CPN) บริษัท สยามแม็คโคร (MAKRO)
หุ้นที่จะนำเข้า Small Cap Index บริษัท บริการเชื้อเพลิงกรุงเทพ (BAFS) บริษัท แผ่นดินทอง พร็อพเพอร์ตี้ (GOLD) บริษัท ล็อกซเล่ย์ (LOXLEY) บริษัท สวนอุตสาหกรรมโรจนะ (ROJNA) บริษัท ศรีราชาคอนสตรัคชั่น (SRICHA) บริษัท ศรีไทยซุปเปอร์แวร์ (SITHAI) บริษัท เอสวีไอ (SVI) บริษัท ฐิติกร (TK) บริษัท โรงพยาบาลวิภาวดี (VIBHA) หุ้นที่ถูกนำออก คือ บริษัท ผลิตไฟฟ้า (EGCO) บริษัท ไมเนอร์ อินเตอร์เนชั่นแนล (MINT) บริษัท ผลิตไฟฟ้าราชบุรีโฮลดิ้งส์ (RATCH) บริษัท ห้างสรรพสินค้าโรบินสัน (ROBINS) และบริษัท ทรู คอร์ปอเรชั่น (TRUE)
นายกวี ชูกิจเกษม ผู้ช่วยผู้จัดการบริษัทหลักทรัพย์ (บล.) กสิกรไทย ให้ความเห็นว่า เมื่อดูสัญญาณทางเทคนิคแล้ว หุ้น BAFS และAOT น่าสนใจเก็งกำไร ส่วนหุ้นที่เอาออกและพื้นฐานดี เป็นโอกาสในการสะสม เช่น EGCO MINT และ ROBINS เพราะการเอาหุ้นออกไม่เกี่ยวกับพื้นฐาน เป็นผลเพียงจากสภาพคล่องเท่านั้น




ด้านนักวิเคราะห์ บล.โนมูระ แนะนำให้ซื้อ AOT, BGH, CPN, MAKRO, TK, SITHAI และ ROJNA ก่อนเข้า MSCI สิ้นเดือนนี้
นักวิเคราะห์ บล.โนมูระ กล่าวว่า ทุกครั้งหุ้นที่มีการประกาศรายชื่อหุ้นที่ถูกคัดเลือกเข้า/ออก มักได้รับความสนใจจากนักลงทุนทั่วไป รวมถึงสถาบันทั้งในและต่างประเทศ ใช้เป็นเกณฑ์อ้างอิงในการปรับพอร์ตหรือการลงทุนตาม 
บล.โนมูระ ได้มีการศึกษาผลกระทบด้านราคาของการนำหุ้นเข้า/ออก MSCI ย้อนหลังตั้งแต่ปี 2551 จนถึงปัจจุบัน พบว่าสถิติหุ้นที่เข้า MSCI Global Standard จะให้ผลตอบแทนเฉลี่ยสูงถึง 9% หากซื้อวันนี้และไปขายช่วงเย็นวันที่ 30 พ.ย. เลือก AOT, CPN, BGH และ MAKRO เด่น 
นอกจากนั้น ผลการศึกษา 5 ปีหลังสุด ยังพบว่าหุ้นที่ถูกคัดเลือกเข้าไปเพิ่มในการคำนวณดัชนี MSCI Global มักปรับเพิ่มขึ้นก่อนจะมีการนำเข้าไปคำนวณเสมอ หลังจากนั้นราคามักปรับตัวลง
สำหรับสถิติชี้หุ้นที่เข้า MSCI Small Cap ไม่ค่อยให้ผลตอบแทนที่โดดเด่นนัก การซื้อควรเลือกเป็นรายตัว เลือก TK, SITHAI และ ROJNA สำหรับดัชนี MSCI Small Cap ผลการศึกษาชี้ว่าตลาดไม่ค่อยให้ความสนใจหุ้นที่ถูกคัดเลือกเข้ามากนัก ราคาหุ้นหลังวันประกาศแกว่งตัวไร้ทิศทาง ขณะที่การซื้อ 1 วันก่อนคำนวณขายมีผล จะให้ผลตอบแทนดีที่สุดราว 1.4% เท่านั้น และเลี่ยงหุ้นที่ถูกคัดออก เพราะราคามักปรับตัวลงเช่นกัน
ด้านดัชนีหุ้นไทยวันที่ 15 พ.ย. ปิดที่ 1,274.02 จุด ลดลง 5.27 จุด หรือลดลง 0.41% ด้วยมูลค่าการซื้อขาย 35,355.86 จุด 
นายจรัมพร โชติกเสถียร กรรมการและผู้จัดการตลาดหลัก ทรัพย์แห่งประเทศไทย ให้ความเห็นว่า ดัชนีปรับตัวลดลงเพราะนักลงทุนกังวลวิกฤตหน้าผาการคลังของสหรัฐ โดยเฉพาะการขยายมาตรการต่ออายุกำไรจากการซื้อขายหุ้นสหรัฐที่นายบารัก โอบามา ประธานาธิบดีสหรัฐ ไม่ลดภาษีให้ แต่คาดว่าคงเป็นช่วงสั้น ต้องติดตามข้อสรุปว่าจะมีการต่ออายุภาษีให้หรือไม่ที่จะมีผลต่อทิศทางดัชนีหุ้นทั่วโลก